Source: https://www.riigiteataja.ee/kohtulahendite_liigitus.html?jaotus=juur.206106663.206106668.206106793&kokkuvotted=false&jaotusedVaikimisiAvatud=
Timestamp: 2020-02-21 13:18:43+00:00

Document:
3-1-1-112-01 Riigikohus 05.12.2001
kohtu volitused karistuse mõistmisel
KrK § 41 tuleb kohaldamisele vaid juhul kui isik on uued kuriteod toime pannud esimese kohtuotsusega mõistetud karistuse kandmise ajal. Siis ei ole kohtul õigust kergemat karistust raskema karistusega kaetuks lugeda, vaid viimase kohtuotsusega mõistetud karistus ja eelmise kohtuotsusega mõistetud karistuse ärakandmata osa kuuluvad kohustuslikult osaliselt või täielikult liitmisele. Seega peab lõplik karistus olema suurem nii eelmise kohtuotsusega mõistetud karistuse ärakandmata osast kui ka viimase kohtuotsusega mõistetud karistusest. Juba ärakantud karistuse või ärakantud karistuse osaga ei pea kohus sellisel juhul arvestama. Ka KrK § 43 lg-s 31 toodud erand on kohaldatav vaid karistuste liitmise korral KrK § 41 järgi.
lõplik karistus kuriteguse hiljem tuvastatud konkurentsi korral
Juhul, kui esimese kohtuotsusega mõistetud karistust ei ole teise kohtuotsuse tegemise ajaks veel täitmisele pööratud, on olukord sarnane karistuse mõistmisega KrK § 40 lg 1 järgi. Erinevuseks on sellisel juhul vaid see, et kahe kohtuotsusega mõistetud karistused tuleb osaliselt või täielikult liita või lugeda kergem karistus kaetuks raskema karistusega ka siis, kui viimase kohtuotsusega tunnistatakse isik süüdi eriosa samade paragrahvide järgi, millede järgi ta oli süüdi tunnistatud esimesegi kohtuotsusega.
Kui eelmise kohtuotsusega mõistetud karistusest on viimase kohtuotsuse tegemise ajaks veel osa ära kandmata, peab kohus lõpliku karistuse mõistmisel vähemalt mõttes arvestama ka eelmise kohtuotsusega mõistetud karistuse ärakantud osaga, vältimaks süüdimõistetu olukorra raskenemist võrreldes olukorraga, kui ta oleks kõigis toimepandud kuritegudes süüdi tunnistatud ühe kohtuotsusega.
Kui kohtuotsuse tegemise ajaks on eelmise kohtuotsusega mõistetud karistus täielikult ära kantud, saab kohtualusele KrK § 40 lg 3 alusel lõpliku karistuse mõista üksnes, lugedes kergem karistus kaetuks raskema karistusega ning eelmise kohtuotsusega mõistetud ja ärakantud karistus sellest maha arvata.
Lähtudes PS § 12 lg-st 1, mille järgi kõik on seaduse ees võrdsed, tuleb kohtutel tagada olukord, kus enne esimese kohtuotsuse tegemist mitu kuritegu toimepannud isikute kriminaalõiguslik kohtlemine oleks võrdne vaatamata sellele, kas nende kuritegude eest mõistetakse karistus ühe kohtuotsusega (KrK § 40 lg 1 järgi) või mitme kohtuotsusega (KrK § 40 lg 3 järgi).
Isiku süüditunnistamisel KrK eriosa kahe või enama paragrahvi järgi mõistetakse karistus KrK § 40 lg 1 alusel, mille kohaselt võib kergema karistuse lugeda kaetuks raskemaga, seega karistuste reaalne liitmine kas osaliselt või täielikult ei ole selle sätte järgi kohustuslik. Kui aga kohus peab vajalikuks mõistetud karistusi osaliselt või täielikult liita, siis peab lõplik karistus olema suurem raskeimast mõistetud karistusest. Seejuures ei tohi lõplik karistus ületada raskeima paragrahvi sanktsiooni ülemmäära, s.t KrK § 43 lg-s 31 toodud erand ei ole kohaldatav karistuste liitmisel KrK § 40 alusel.
3-1-3-3-00 Riigikohus 15.02.2000
Lõpliku karistuse mõistmisel hiljem tuvastatud konkurentsi eest tuleb arvestada mitte eelmist esimese astme kohtu mõistetud, vaid ringkonnakohtu poolt muudetud karistust.
3-1-1-64-98 Riigikohus 05.05.1998
Huligaansel ajendil kahe või enama isiku suhtes toimepandud tapmiskatse välistab ideaalkonkurentsi olemasolu KrK § 195 lgss 3 ette nähtud kuriteoga.
3-1-1-30-98 Riigikohus 03.03.1998
Kuriteost mitteteatamine isiku poolt, kes on süüdi kurteo eelnevalt mittelubatud varjamises või on kuriteost osavõtja, on raskema kuriteo osa ja hõlmatud paragrahvide poolt, mis näevad ette vastutuse nende kuritegude eest.
3-1-1-25-98 Riigikohus 10.02.1998
Täisealine, kes võttis alaealise poolt toimepandud kuriteost osa kihutajana, vastutab KrK § 202 järgi ja ühtlasi alaealise poolt toimepandud kuriteo eest osavõtjana viitega KrK §-le 17 lg 5.
KrK §-s 175 ettenähtud kuriteo täideviijaks võib olla tunnistaja, kannatanu, ekspert või tõlk (erisubjekt). Isik, kes ei vasta erisubjekti tunnustele, võib KrK §-s 175 ettenähtud kuriteo toimepanemisest osa võtta organisaatori, kihutaja või kaasaaitajana (osavõtjana kitsamas mõttes).

References: Riigikohus 
 § 41
 kohus 
 § 43
 § 41
 § 40
 kohus 
 § 40
 § 12
 § 40
 § 40
 § 40
 kohus 
 § 43
 § 40
 Riigikohus 
 Riigikohus 
 § 195
 Riigikohus 
 Riigikohus 
 § 202